Drie sterf in gyselaarsdrama by polisiestasieArgieffoto: SAPD/Facebook ŉ Ure lange gyselaarsdrama by die Johannesburg Sentraal-polisiestasie het Vrydagaand die lewe van twee polisiebeamptes en ŉ verdagte geëis. Maroela Media het van ŉ betroubare bron verneem ŉ verdagte is omstreeks 20:00 in verband met die besit van dwelms na die stasie geneem. Die verdagte het na bewering geweier om deursoek te word, en het ŉ vuurwapen aan hom gehad. ŉ Skermutseling het glo ontstaan omdat hy hom verset het, waarna hy een beampte doodgeskiet. ‘n Ander beampte wat besig was om skuiling te soek is ook noodlottig gewond. Die polisie-taakspan is ontbied. Die verdagte het later sy eie lewe geneem. Kol. Noxolo Kweza, provinsiale hoof van kommunikasie, het Saterdag aan Maroela Media bevestig dat die 31-jarige verdagte twee beamptes by die polisiestasie doodgeskiet het voor hy sy eie lewe geneem het. “Die man het geweier om deursoek te word toe hy by die stasie ingeneem is. Hy het ŉ adjudant-offisier (in sy 40’s) en ŉ konstabel (31) doodgeskiet,” het sy gesê. Die polisie ondersoek ŉ saak van moord, poging tot moord en poging om te ontsnap. Ondersoek word ook ingestel om vas te stel hoe die verdagte daarin geslaag het om ŉ vuurwapen in die stasie in te smokkel. Die name van die beamptes sal bekend gemaak word sodra hul naasbestaandes van hul dood in kennis gestel is.